
The choice of this theme could seem wrong inspired; it would be easy to bring some pro and contra arguments. This is not our interest, but that to try, in a brief presentation, to follow the religion role in the fondation and the development of the law, in generally, of the international humanitarian law, from a historical and hermeneutical perspective.
1 Consideraţii generale.
Alegerea acestei teme ar părea greşit inspirată; cu uşurinţă se pot aduce argumente pro şi contra. Nu acesta este interesul nostru ci acela de a încerca, într-o succintă prezentare să urmărim rolul religiei în fondarea şi dezvoltarea dreptului în general, a dreptului internaţional umanitar în special, dintr-o perspectivă istorică şi hermeneutică. Este o încercare temerară, mai ales azi, când deteriorarea conţinutului termenului „umanitar” nu ar putea să treacă neobservată de către specialişti, şi nu numai, şi problema să fie lăsată la buna dispoziţie a unor politicieni sau militari “de ocazie” într-un domeniu deosebit de sensibil şi complex. Oameni de ştiinţă şi conducători ai unor organizaţii cu caracter umanitar, analizând în mod responsabil fenomenele care au condus la degradarea protecţiei fiinţei umane, au luat poziţii dând o replică fermă celor care încearcă să subordoneze unor interese politice sau militare conjuncturale, conţinutul noţiunii “umanitar” prin acţiuni politice sau operaţiuni militare urmate de fluvii de suferinţe umane. Iar Biserica prin reprezentanţii ei cei mai autorizaţi susţin punctul de vedere mai ales că din perspectivă religioasă omul este predestinat comuniunii şi pentru orice religie aspectul juridic al valorizărilor ei este extrem de important.
Aceasta cu atât mai mult cu cât întotdeauna juridicul, ca şi socialul este o expresie evident vizibilă a structurilor doctrinare existente. Această evidenţă poate fi observată din antichitate până în modernitate la toate marile religii (iudaism, islamism, budism, hinduism). Religios şi social coexistă într-o interdependenţă covârşitoare[1]. Unele “legiuiri” antice, pe lângă valenţele lor constitutive de izvoare autentice ale dreptului internaţional public şi în particular ale dreptului internaţional umanitar au avut în germene elemente care au constituit dezvoltarea unei concepţii despre moralitate şi spiritul dreptăţii. Astfel, Codul lui Hammurabi, care nu este propriu-zis un cod, ci probabil o  culegere de hotărâri judecătoreşti anterioare emise sau sancţionate de regi, prezentate relativ sistematic, sub formă de articole de drept penal şi de procedură penală, de dreptul proprietăţii, de dreptul familiei, de dreptul muncii, de drept comercial şi drept internaţional umanitar manifestă în mod clar tendinţa de a apăra interesele celor bogaţi, dar pe de altă parte nu îi poate fi negată o uşoară tendinţă umanitară,[2] dacă ne gândim că în acest timp dreptul asirian prevedea pedepse ca înecarea, spânzurarea, arderea de viu, pe când Codul Babilonian admitea răscumpărarea sclavilor.
În istoria generală a civilizaţiei, acest prim moment juridic are o dublă semnificaţie la acea dată legea şi judecătorii urmăresc să asigure viaţa cetăţenilor şi să le garanteze anumite drepturi într-o măsură oricum mai mare decât în alte ţări din antichitate. Potrivit opiniei unor asirologi[3]. Codul lui Hammurabi nu ar avea legătură cu cutumele timpului, fiind mai mult expresia tradiţională a responsabilităţii sociale a regelui. Este motivul pentru care se crede că ar trebui luate doar ca nişte directive normative în faţa legilor postbiblice şi romane, cu atât mai mult cu cât gestul primirii legilor chiar din mâna zeului. Urma să confere autoritate sacră normelor juridice formulate. Adevăratul legislator era deci divinitatea; regele nu făcea decât să transmită oamenilor normele juridice, iar călcarea unei norme juridice era considerată un afront direct adus zeilor care sunt legiuitori.
În privinţa legii talionului, unii cercetători ai problemei fac afirmaţia că în “Istoria evoluţiei spirituale şi sociale a omului lex talions a constituit un progres. Pentru că anterior, aşa cum citim în Geneza IV, 24 <Şi a zis Lameh către femeile sale: „ Am ucis un om pentru rana mea şi un tânăr pentru vânătaia mea”>, adică pedeapsa era cu mult mai mare decât delictul efectuat, iar legea talionului a stabilit o egalitate între delict şi pedeapsă[4]. Legea talionului era numai pentru oameni liberi. Sclavii răscumpăraţi primeau numai despăgubire mare, iar cei care rămâneau sclavi, o despăgubire mai mică. Totuşi, dacă era cazul, lex talions era aplicată imediat.[5] Într-un fel Hammurabi a fost numit “păzitor al justiţiei şi iubitor al dreptăţii”, iar legiuirilor hammurabiene fiindu-le specific un spirit general al dreptăţii sociale. Codul care-i poartă numele este expresia unei întregi antichităţi juridice şi dincolo de aspectele religioase are menirea de a verifica sistemul juridic al unui imperiu care integrase deja mult prea multe naţiuni, fiecare posedându-şi normele proprii.[6]
Gândirea antică greacă a fost dominată de ideea armoniei universale în care omul era dator a se integra, dar cea mai izbitoare schimbare în anticul drept elin este aceea că dreptul a devenit public şi a fost cunoscut de toţi. Ieşit din sfera ritualurilor şi a cărţilor sacerdotale, dreptul şi-a pierdut caracterul religios devenind o realitate accesibilă oricui. Legiuitorul nu mai reprezintă deci tradiţia religioasă ci voinţa populară. De acum înainte, lege are drept principiu interesul oamenilor şi drept temei asentimentul celor mulţi. De fapt, această transformare a drepturilor n-a putut să se desăvârşească dintr-o dată. Căci, dacă uneori omul poate să schimbe brusc instituţii politice, el nu poate schimba legile şi dreptul roman decât cu încetul şi treptat. Este un lucru dovedit atât de istoria dreptului roman, cât şi aceea a dreptului atenian.
Dacă marii legiuitori ai antichităţii despre unii cu foarte importante contribuţii în materie, numai din motive care exced cercetării noastre, cu regret, nu am pomenit, şi ne cerem îngăduinţa cititorului, păstrându-se în interiorul corpului doctrinar – mult mai riguros decât relaţional – propun o viziune legislativă în care individul capătă rolul unui supus absolut, în interiorul creştinismului situaţia este cu totul alta. Creştinismul propune iubirea şi păstrarea în perimetrul absolut al iubirii care, în esenţa ei absolută, este dumnezeiască. Judecătorul suprem este Dumnezeu care este, în acelaşi timp şi Iubitorul Suprem. Situaţia creează o ruptură reală între sistemele religioase ale antichităţii şi creştinism, pentru că juridicul se păstrează în interiorul iubirii, individul care, descoperindu-şi calitatea de persoană, ajunge să respecte iubirea până la risc, ca pe o lege care face parte din el însuşi . Creştinismul nu propune o subordonare a societăţii faţă de individ, deoarece este o religie şi nu o utopie.
2. Creştinismul în epoca actuală. Biserica şi apărarea păcii
În comparaţie cu religiile naturale creştinismul, religie relevată de Dumnezeu, constituie în viaţa religioasă a omenirii o noutate extraordinară. Creştinismul este prin excelenţă religia păcii şi a înfrăţirii oamenilor. Pentru realizarea păcii şi înfrăţirii între oameni şi popoare, prin iubirea aproapelui de orice neam ar fi el, Dumnezeu Tatăl a trimis în lume pe Însuşi Fiul Său, Care s-a întrupat din Fecioara Maria spre a elibera omenirea de rănile păcatelor, de suferinţe deznădejde şi de spaima morţii. Pentru conştiinţa creştină, iubirea aproapelui şi pacea dintre oameni şi popoare sunt comandamente divine “Să iubeşti pe aproapele tău ca pe tine însuţi” (Matei 22, 37-39; Marcu 12, 29-31; Luca 10, 27). Desigur sunt cele zece porunci şi suntem conştienţi în mod deosebit, pentru demersul de faţă, de importanţa acesteia, deoarece a şasea, a şaptea, a opta şi a noua sunt reglementate de legile penale şi civile şi de cutumele sociale. A zecea poruncă este inaplicabilă, chiar şi în sine, chiar cu cele mai bune intenţii din lume, ea este încălcată în mod sistematic.
De altfel, Biserica creştină a recomandat întotdeauna misionarilor şi slujitorilor altarului ca răspândirea Evangheliei lui Hristos în lume să se facă prin sfaturi, bună înţelegere, convingere şi pace.
Apariţia creştinismului în timpul împăraţilor romani Augustus (31 î. Hr. 14 d. Hr.) şi Tiberiu (14-37) a împărţit istoria lumii în două ere: înainte de Hristos şi după Hristos[7]. Timp de peste o mie de ani, cu toate luptele şi certurile de credinţă, cu toate antagonismele de întâietate şi dominaţie la conducerea Bisericii din partea episcopilor Romei, creştinismul şi-a păstrat unitatea sa. Cu tristeţe constatăm, însă, că Biserica creştină, care trebuia să-şi păstreze unitatea sa, s-a despărţit mai întâi în două la 16 iulie 1054, apoi de la 1517 – când apare Reforma lui Luther, se află împărţită în trei mari confesiuni: Biserica Ortodoxă de Răsărit, Biserica Romano-Catolică şi Biserica Protestantă fiecare dintre ele afirmând despre sine că deţine întregul adevăr relevat de Domnul Hristos.[8]
În prezent, fără a minimaliza rolul şi importanţa celorlalte confesiuni, creştinismul de toate confesiunile reprezintă cea mai mare religie din lume, iar internaţionalizarea Bisericii sub pontificatul papei Ioan Paul II confirmă rolul, importanţa şi implicarea crescândă a bisericii în găsirea soluţiilor la problemele grave cu care se confruntă omenirea la începutul mileniului III.
3. Consiliul Ecumenic (mondial) al Bisericilor. Conferinţa Creştină pentru Pace
Primul război mondial (1914-1918) a provocat omenirii şi mai ales popoarelor Europei, suferinţe nemaicunoscute în istorie, încât în faţa Bisericilor Creştine s-a pus problema colaborării şi unirii lor ca, cel puţin pe teren practic, să contribuie la înlăturarea războaielor dintre popoare şi vindecarea relelor sociale. Astfel s-a creat între Bisericile creştine spiritul ecumenic, iar după 1920 s-a ajuns la înfiinţarea mişcării ecumenice în care activează Bisericile Ortodoxe, Bisericile Anglicane şi denominaţiunile protestante.
Înainte de constituirea propriu-zisă a mişcării ecumenice, Patriarhia de la Constantinopol s-a preocupat de relaţiile Ortodoxiei cu catolicismul şi protestantismul.
Mişcarea ecumenică[9] s-a conturat sub acest nume, în chip pregnant, din 1920 şi îşi are rădăcinile în iniţiativele şi acţiunile întreprinse în lumea anglicană şi protestantă din a doua jumătate a secolului al XIX-lea, iniţiative şi acţiuni concretizate în trei mari asociaţii creştine internaţionale[10] care s-au transformat şi s-au amplificat organizându-se în două grupări principale: gruparea creştinismului practic “Viaţă şi acţiune” şi gruparea doctrinară numită “Credinţă şi organizare”.
La conferinţele ecumenice din 1937 s-a propus unire celor două grupări ale sale, amintite mai înainte, într-o singură organizaţie intercreştină mondială sub denumirea de Consiliul Ecumenic sau Mondial al Bisericilor, dar din cauza celui de-al II-lea război mondial (1939-1945) unirea celor două grupări nu a fost posibilă.
Constituirea definitivă a Consiliului Ecumenic al Bisericilor s-a realizat la Adunarea Generală ecumenică de la Amsterdam din 1948.
În actuala sa organizare Consiliul Ecumenic al Bisericilor cuprinde pe lângă Adunările Generale, următoarele structuri: Comitetul Central, Comitetul Executiv, Serviciul Comunicaţiilor, Serviciul Financiar şi Secretariatul cu unităţi: unitate şi mărturisire, dreptate şi slujire, educaţie şi reînnoire.
În afară de Consiliul Ecumenic al Bisericilor pentru sporirea eforturilor de refacere a unităţii creştine, de menţinere a păcii şi înlăturarea înarmărilor şi războiului, de realizare a dreptăţii sociale, înfrăţirii, încrederii şi iubirii între oameni şi popoare mai sunt şi alte organizaţii: Conferinţa Bisericilor Europene şi Conferinţa Creştină pentru Pace. Această din urmă organizaţie, după cum se menţionează în statutul său de funcţionare este o mişcare ecumenică angajată să lupte pentru pace, dreptate socială şi viaţă cu adevărat omenească pentru toţi. Ea este, în esenţă, o asociaţie cu caracter intercreştin.
Scopul este, în principal, de a mobiliza Bisericile creştine şi pe orice om de bună credinţă din lumea întreagă la acţiuni energice şi permanente, pentru menţinerea şi instaurarea unei păci trainice în lume, pentru crearea unui climat de înţelegere, încât fiecare popor să se poată dezvolta liber şi în linişte, pentru dezarmare.
Ca obiective fixate, Conferinţele Creştine pentru Pace militează pentru pace, pentru rezolvarea paşnică a neînţelegerilor dintre ţări, pentru dreptate socială şi echitate în lume.
Pentru atingerea scopurilor sale, Conferinţa Creştină pentru Pace colaborează îndeaproape cu Organizaţia Naţiunilor Unite, în calitate de organizaţie neguvernamentală, având şi un birou în cadrul acestui for internaţional. Din 1976 este şi membră a UNESCO.
Bisericile sunt chemate să apere drepturile omului, libertăţile fundamentale ale lui, cooperarea şi solidaritatea între oameni şi popoare, coresponsabilitatea şi comuniunea frăţească, nu numai pe baze umaniste generale ci şi pentru că fiecare om creat după chipul lui Dumnezeu are o valoare unică şi eternă, iar libertatea omului în istorie este supusă evaluării finale sau judecăţii lui Dumnezeu – creatorul.
În contextul actual când societatea traversează o profundă criză a valorilor şi asistăm la rătăcirea tineretului, la lipsa moralei din viaţa societăţii, a adevărului şi a dreptăţii, politica Drepturilor Omului are nevoie de un suflet nou, de o dimensiune etică şi spirituală reînnoită, în vederea unui progres real în practică.
În acest scop bisericile sunt chemate să dezvolte mai întâi o practică corespunzătoare cu protecţia şi promovarea demnităţii umane.
Dar pentru că lumea de azi şi cea de mâine să poată ajunge la o mai dreaptă cumpănire în privinţa împărţirii tuturor oamenilor de bunurile ei (acestei lumi) şi înainte de a zidi o comunitate internaţională de proporţiile celei spre care năzuiesc azi lumea şi Europa, se cuvine să ne reamintim că renaşterea omului şi a lumii începe din interior, din inima şi conştiinţa lui, vistieria şi izvorul valorilor supreme ale acestei fiinţe. Doar aşa prin reaşezarea celor lăuntrice în bună rânduială, prin cultivarea dialogului, iubirii creştine şi prin extinderea grijii fiecărui om faţă de toate şi de toţi cei cu care împreună vieţuieşte se va ajunge la o lume mai bună şi mai dreaptă.[11]
Putem spune, fără tăgadă, că în faţa suferinţei şi umilirii demnităţii umane, a violenţei şi fanatismului, bisericile şi statele, organismele internaţionale şi indivizii au din ce în ce mai mult teren comun de reflecţie şi cooperare, de responsabilitate comună pentru viaţa umană, pentru viitorul umanităţii.
Atunci când vom înţelege că toleranţa faţă de cei care nu sunt ca noi este o valoare fundamentală a unei societăţi democratice, vom aprecia şi respecta rolul deosebit pe care îl au religiile în promovarea acestei idei alături de mesajul educativ, moral, civilizator şi umanist pe care îl susţine dintotdeauna.
Participând în cadrul Conferinţei Creştine pentru Pace încă de la începuturile acesteia, chiar în calitate de co-fondatoare, Biserica Ortodoxă Română a devenit pe parcurs tot mai activă. Ortodoxia românească, astăzi este interesată de valorile euro-atlantice, democraţia şi statul de drept, care înseamnă puterea politică responsabilă, asociată cu participarea poporului la decizii politice şi la guvernare. Dar valori euro-atlantice mai înseamnă drepturile omului şi libertăţile fundamentale, aşa cum au fost ele formulate în Convenţia europeană a drepturilor omului şi libertăţilor fundamentale, adică dreptul la viaţă, abolirea torturii, sclaviei, libertatea de exprimare, libertatea de conştiinţă şi religie, dreptul la educaţie ş.a. Un al treilea pachet, care completează tabloul valorilor euro-atlantice cuprinde cooperarea economică între state şi popoare, securitatea şi apărarea comună, lupta împotriva terorismului, solidaritatea şi coresponsabilitatea în faţa noilor provocări care sunt date de crizele economice spirituale şi ecologice.
Valorile euro-atlantice se aseamănă adesea cu idealurile religioase ale păcii, ale reconcilierii, ale dreptăţii, ale unităţii şi într-ajutorării frăţeşti. Aceste valori trebuie susţinute şi promovate de biserică în general, mai ales că mulţi cetăţeni ai statelor europene şi nord-atlantice sunt şi membri ai bisericilor creştine, catolice, ortodoxe, anglicane, protestante şi neoprotestante.
Iniţiativele, intervenţiile şi sprijinul activ manifestat de Biserica Ortodoxă Română în cadrul Conferinţei Creştine pentru Pace constituie un preţios aport la buna desfăşurare a activităţii acesteia contribuind deplin la atingerea scopurilor pentru care militează această mare organizaţie creştină internaţională.
Se poate afirma, fără să greşim, că “nu e pace fără justiţie”[12]. Dar aceasta cu certitudine, reprezintă o exigenţă actuală şi profundă întrucât implicarea justiţiei ca factor esenţial al păcii constituie un dat esenţial pentru experienţa istorică a umanităţii. Prezenţa instituţiilor judiciare şi activitatea concretă pe care acestea pot să o desfăşoare nu sunt îndeajuns pentru a asigura ordinea, legalitatea, securitatea, justiţia şi pacea. Dar aceste obiective nu pot fi admise în mod cert, dacă lipsesc sau dacă nu sunt activate instituţii judiciare corespunzătoare.
“Justiţia merge pe acelaşi drum cu pacea şi se află cu aceasta, într-o relaţie constantă şi dinamică. Justiţia şi pacea au ca scop binele fiecăruia şi al tuturor, de aceea reclamă ordine şi adevăr. Când una este ameninţată se clatină amândouă; când se loveşte în justiţie, se pune în pericol pacea.” Acesta a fost mesajul Sanctităţii Sale, Ioan Paul al II-lea cu prilejul Zilei Mondiale a Păcii – 1 Ianuarie 1998.[13]
4. Dreptul internaţional Umanitar, idealurile creştine şi valorile euroatlantice – la temelia viitorului[14]
Valorile euro-atlantice se referă la democraţia şi statul de drept, care înseamnă puterea politică responsabilă, asociată cu participarea poporului la decizii politice şi la guvernare. În al doilea rând, sintagma ,,Valori euroatlantice,, defineşte drepturile omului şi libertăţile fundamentale, aşa cum au fost ele formulate în Convenţia europeană a drepturilor omului şi a libertăţilor fundamentale, adică:
– dreptul la viaţă;
– abolirea torturii;
– abolirea sclaviei;
– libertatea de exprimare;
– libertatea de conştiinţă şi religie;
– dreptul la educaţie;
– dreptul la protecţia socială;
– dreptul la liberă circulaţie, ş.a.
În sfârşit, un al treilea pachet, care completează tabloul valorilor euroatlantice, cuprinde:
– cooperarea economică între state şi popoare;
– securitatea şi apărarea comună;
– lupta împotriva terorismului, rasismului şi intoleranţei;
– dialogul, comunicarea şi schimbul de valori culturale şi spirituale intense;
– solidaritatea şi coresponsabilitatea în faţa noilor provocări, care sunt date de crizele economică, spirituală şi ecologică.
Este evident că, dacă vom pătrunde în esenţa acestor valori, vom constata faptul că la rădăcinile culturii Creştinismului şi că, dacă Europa Occidentală vrea să iasă din anumite impasuri spirituale, este datoare să se întoarcă la rădăcinile ei autentice, în care se trăieşte armonia omului cu Dumnezeu şi cu lumea.
Ar trebui început cu înţelegerea, susţinerea şi promovarea valorilor euroatlantice, deoarece, într-o anumită măsură, aceste valori sunt inspirate din tradiţia biblică, iudeo-creştină, chiar dacă uneori ele s-au formulat şi impus în contradicţie cu unele instituţii religioase sau interpretări teologice contextuale diferite. Cu alte cuvinte, multe dintre valorile euro-atlantice sunt idealuri iudeocreştine secularizate sau traduse în limbaj juridic şi ideologic, fără referinţă la sursa iniţială de inspiraţie, uneori în mod voit pentru a le prezenta ca fiind valori universale, nu numai occidentale, adică europene şi nord-americane.
Valorile euro-atlantice se impun astăzi şi pentru că există structuri şi instituţii şi dotări eficiente care le promovează, adesea într-o tensiune reală între identitatea specifică şi unitatea comună a statelor şi popoarelor.
Valorile euro-atlantice se aseamănă adesea cu idealurile religioase ale păcii, ale reconcilierii, ale dreptăţii, ale unităţii şi întrajutorării frăţeşti. Aceste valori trebuie susţinute şi promovate de biserică.
Trebuie precizat, desigur, faptul că idealurile creştine cu care se aseamănă parţial valorile euro-atlantice nu au numai o motivaţie istorică şi de ameliorare a calităţii vieţii, a relaţiilor interumane şi de protecţie a mediului înconjurător, ci ele au, în primul rând, o motivaţie spirituală – eshatologică, profetică şi cerească, şi anume vizează mântuirea şi viaţa veşnică, transfigurarea lumii acesteia în cer nou şi pământ nou, intrarea în Împărăţia Cerurilor, care este nu doar efort uman, ci, înainte de toate, har şi dar de la Dumnezeu. Astfel, nici o structură şi organizaţie pământească şi omenească nu trebuie să devină autosuficientă, să se constituie ca un scop în sine.
Într-o lume marcată de păcat, de egoism şi violenţă, de crize şi conflicte de tot felul, promovarea şi apărarea valorilor umane universale, precum cele menţionate mai sus, au nevoie, pe lângă structuri politice şi juridice eficiente de susţinere, şi de convingeri sau motivaţii spirituale profunde şi permanente.
Bisericile sunt chemate să apere drepturile omului, libertăţile fundamentale ale lui, cooperarea şi solidaritatea dintre oameni şi popoare, coresponsabilitatea şi comuniunea frăţească, nu numai pe baze umaniste generale, ci pentru că fiecare om creat după chipul lui Dumnezeu are o valoare unică şi eternă, iar libertatea omului în istorie este supusă evaluării finale sau judecăţii lui Dumnezeu – Creatorul pentru a dobândi viaţa veşnică (cf. Matei 25).
În contextul actual, când societatea traversează o criză profundă a valorilor, politica Drepturilor Omului are nevoie de un suflu nou, de o dimensiune etică şi spirituală reînnoită, în vederea unui progres real în practică.
În acest scop, bisericile sunt şi ele chemate să dezvolte mai întâi o educaţie şi o practică corespunzătoare cu protecţia şi promovarea demnităţii umane.
Desigur, motivaţia lor se bazează pe iubirea nesfârşită pe care Dumnezeu a manifestat-o pentru om în Isus Hristos şi pe viaţa spirituală ca sursă de înnoire şi curaj, de dăruire de sine pentru ceilalţi.
Valorile fundamentale ale omului secolului XXI sunt, la bază, aproape identice, în concordanţă cu principiile spirituale şi morale ale religiilor monoteiste, că – indiferent de religia pe care o îmbrăţişăm – avem în inima noastră credinţa în Dumnezeul toleranţei, al cooperării, al dragostei faţă de om, al adevărului, al reconcilierii, al libertăţii şi păcii.
În faţa suferinţei şi a umilirii demnităţii umane, a violenţei şi fanatismului, bisericile şi statele, organizaţiile internaţionale şi indivizii au din ce în ce mai mult teren comun de reflecţie şi de cooperare, de responsabilitate comună pentru viaţa umană, pentru natură, pentru viitorul Europei şi al umanităţii întregi.
5 Etica războiului şi Dreptul Internaţional Umanitar[15]
Omenirea a inventat de timpuriu norme şi reguli de purtare a războaielor astfel încât violenţa să fie întrucâtva limitată. În felul acesta s-a dezvoltat o etică a războiului.
Etică înseamnă o concepţie coerentă, sistematică, legată de normele vieţii morale, altfel spus, de ce se cuvine şi ce nu. Mai înseamnă şi o disciplină filozofică preocupată de aspectele teoretice şi practice ale moralei. Cuvântul vine din greacă, unde semnifică ,,morav,, , ,,obicei,, , ,,caracter”.
S-au cristalizat pe un fond asupra căruia nu este locul aici să insistăm, dea lungul timpului, reguli privitoare la ce este permis şi la ce nu este permis în război. Epoca de înflorire a cavalerismului a constituit şi momentul în care etica militară s-a aflat la cea mai înaltă expresie a ei. Ceea ce nu înseamnă, automat, că tot ceea ce am moştenit drept regulă era respectat ad litteram. Dar, cel puţin, se făcea caz şi exagerările, dezlănţuirile sângeroase aveau o barieră care ţinea nu doar de omeneasca milă ci şi de o opinie general împărtăşită. Cei care luptau în războaie s-au deprins să considere că este interzis a ucide duşmanul care se predă sau care se află în imposibilitatea de a se apăra, că nu se poate lovi sau ucide pe la spate ci numai într-o înfruntare bărbătească, dreaptă, faţă în faţă, că nu se pot ataca oameni neînarmaţi, femei, bătrâni, copii. S-a găsit că este normal ca un prizonier să fie tratat corespunzător rangului său; nu chiar dezinteresat, rangul presupunea un nivel mai mare al sumei care urma să fie cerută drept răscumpărare. O vreme, armatele chiar s-au luptat nu pentru a omorî inamicul ci pentru a face cât mai mulţi prizonieri. Ca să nu mai spunem că motivaţia prăzii dădea imbolduri nebănuite combatanţilor.
Etica cu care venea creştinismul a şlefuit mult din aceste moravuri militare. Dar nu numai în spaţiul european se poate vorbi de un cod al războiului. Dacă ar fi să mergem către Extremul Orient, am vedea că samuraii construiseră foarte severe legi ale onoarei militare şi ale purtării luptei. Bushido cum se numeşte acest cod, poate părea în mai multe puncte de neînţeles pentru mentalitatea europeană, dar trebuie văzut că el s-a structurat în conformitate cu specificul psihologiei şi moralei japoneze, iar scopul său era, în esenţă, tot acela de a reglementa violenţa.
În momentul în care armatele profesioniste au cedat locul armatelor de mercenari, când târgoveţii şi ţăranii au pătruns masiv în formaţiunile care purtau războiul, etica pe care cavalerismul o conturase – destul de fragilă şi ea, abaterile nu au lipsit şi istoria a avut grijă să le consemneze – s-a prăbuşit, rămânând aproape numai în cărţi şi, de multe ori, doar la nivelul corpului ofiţeresc, mai mult sau mai puţin conştient că se află în descendenţa cavalerilor.
Cel dintâi război mondial a fost poate şi ultima răbufnire, în contexte izolate – memorabilul final al lui Jean Renoir Iluzia cea mare, din 1937, vrea să marcheze tocmai sfârşitul unei epoci când inamicii se respectau unii pe alţii şi se luptau după reguli- a acestui tip de etică.
Tot ceea ce a urmat a fost numai măcel. Iar astăzi, când există atâtea convenţii internaţionale care reglementează şi dreptul războiului şi dreptul umanitar, se poate spune că ne aflăm mai departe ca oricând în ultima mie de ani de idealul unui ,,război curat,,. Mişcările teroriste, gherilele, înrolarea copiilor şi adolescenţilor în rândul forţelor combatante – deşi se ştie ( sau poate tocmai de aceea ) că ei au cruzime inimaginabilă şi că nu au apucat să-şi formeze comportamentul care cenzurează manifestările de bestialitate – sunt premise pentru ca acţiunile de luptă şi ceea ce urmează ,,după bătălie,, , ca să parafrazez titlul unui alt film celebru, de Andrej Wajda, să constituie un spectacol al degradării fiinţei umane şi să ne facă să credem că o etică militară ar rămâne o utopie.
Poate că armele neconvenţionale neletale să mai ,,îndulcească,, din soarta combatanţilor şi a celor pe care împrejurările nenorocoase îl duc în zonele de operaţii. Poate conceptul recent al ,,războiului cu zero morţi,, să fie impulsul către o nouă strategie şi o nouă tactică prin care să se evite la maximum vărsările de sânge inutile şi suferinţele imense provocate populaţiei civile.
Deocamdată, însă, mişcările fundamentaliste, războaiele interetnice fac ravagii pe toate continentele. Iar misiunile umanitare bazate pe folosirea forţei nu fac decât să pervertească un concept care rămâne numai în aparenţă nobil, pozitiv.
În armatele NATO au sporit preocupările pentru dezvoltarea virtuţilor ostăşeşti, formarea caracterelor, respectarea codurilor etice şi de comportament militar în diferite situaţii, înţelegerea relaţiilor intermilitare din perspectivele filozofică, religioasă şi psihologică, proiectarea valorilor morale, ş.a.m.d.
Menţinerea unui standard ridicat al educaţiei militare s-a răsfrânt în rezultate pe măsură în instruirea personalului pentru operaţii combat, de menţinerea şi implementarea păcii, de acţiune la criză, de respectarea valorilor culturale ale altor popoare. Dar mai ales a creat acel background adecvat care permite astăzi ca, în armatele NATO, ,,etica militară” să fie percepută ca un domeniu vast în care sunt abordate tematici de la cele de subordonare şi executare a ordinului până la comportamentul militarilor într-un teritoriu străin, atitudinea faţă de refugiaţi, acţiunea pentru salvarea civililor aflaţi în pericol sau respectarea regulilor de drept umanitar. A sosit aşadar vremea ca educaţia militară să fie repusă în drepturi şi la noi. Fără teama de capcanele trecutului. Fără frica de îndoctrinările prezentului şi viitorului. Pentru că etica militară şi valorile morale se află în faţa unor noi provocări.

